Carlo Acutis

Svätý Carlo Acutis (* 3. máj 1991, Londýn† 12. október 2006, Monza) bol mladý taliansky rímskokatolícky laik. Viedol nábožný život a dokumentoval eucharistické zázraky na webovej stránke, kvôli čomu býva po smrti označovaný za „Božieho influencera“. Zomrel ako 15-ročný na leukémiu.

V roku 2020 bol vyhlásený za blahoslaveného pápežom Františkom a o päť rokov neskôr za svätého Levom XIV.

 Život 
Carlo Acutis sa narodil v Londýne 3. mája 1991 rodičom otcovi Andreovi Acutisovi a matke Antonii Salzano. Jeho rodičia pracovali v Londýne, ale krátko po narodení Carla sa presťahovali do Milána v Taliansku. K prvému svätému prijímaniu pristúpil už vo svojich siedmich rokoch života a 24. mája 2003 v Miláne prijal sviatosť birmovania.

Modlieval sa ruženec, týždenne sa spovedal a pri každej svätej omši sa modlil pred svätostánkom. Vedelo sa o ňom, že má veľký záujem o počítače. Školské roky prežil v Miláne pod vedením jezuitov v Inštitúte Leva XIII. Vzormi spomedzi svätých boli pre neho sv. František z Assisi, sv. František a Hyacinta Martoví (v jeho dobe ešte len blahoslavení), sv. Dominik Sávio, sv. Alojz Gonzaga, sv. Tarzícius a sv. Bernadeta Soubirousová. Známy je tým, že dokumentoval Eucharistické zázraky z celého sveta a publikoval ich na webovej stránke, ktorú sám vytvoril v mesiacoch pred smrťou na leukémiu. Bol známy svojou veselosťou a počítačovými zručnosťami, ale aj úctou k Eucharistii, ktorá sa stala hlavnou témou jeho života.

Zomrel 12. októbra 2006 v nemocnici v Monze pri Miláne vo veku iba 15 rokov na leukémiu. Svoju chorobu a utrpenie obetoval za celú Cirkev a pápeža Benedikta XVI.

 Uctievanie 
 Blahorečenie 
 Začiatok procesu 
Dňa 13. mája 2013 na sviatok Panny Márie Fatimskej sa začala v Miláne za prítomnosti milánskeho kardinála Angela Scolu diecézna fáza procesu blahorečenia Carla Acutisa, ktorá trvala do roku 2016 a tým získal titul Služobník Boží. 5. júla 2018 v rámci rímskej fázy procesu mu bol pápežom priznaný titul Ctihodný. Dňa 21. februára 2020 pápež František podpísal dekrét Kongregácie pre kauzy svätých v Ríme, ktorý potvrdzuje zázrak na príhovor Carla Acutisa, čím sa umožnilo začať s prípravami na samotnú slávnosť beatifikácie.

 Otvorenie Carlovho hrobu k verejnej úcte 
Dňa 1. októbra 2020 v Sanktuáriu zrieknutia sa šiat sv. Františka v Assisi otvorili hrob budúceho blahoslaveného Carla Acutisa k verejnej úcte do 17. októbra 2020. Arcibiskup Domenico Sorrentino uviedol: „Pri vykonaní exhumácie na cintoríne v Assisi 23. januára 2019 pred jeho prenesením do sanktuária bolo telo nájdené v normálnom stave transformácie, ktorý je vlastný kadaveróznemu stavu. Keďže to však nebolo mnoho rokov po pochovaní, aj keď bolo telo zmenené, s rozličnými časťami, ktoré boli ešte v ich anatomickom spojení, bolo ošetrené technikami konzervácie a integrácie, aké sa používajú len pre telá blahoslavených a svätých pre ich dôstojné vystavenie k úcte veriacim. ... Osobitne sa podarila rekonštrukcia tváre pomocou silikónovej masky. Osobitným ošetrením sa podarilo obnoviť vzácnu relikviu srdca, ktorá bude použitá v deň blahorečenia.“

 Slávnosť beatifikácie 
Slávnosť blahorečenia Carla Acutisa sa uskutočnila 10. októbra 2020 v Bazilike sv. Františka v Assisi, ktorej predsedal kardinál Agostino Vallini, pápežský legát pre Baziliku sv. Františka a Baziliku Panny Márie Anjelskej v Assisi. Pri oltári bola vystavená relikvia srdca v relikviári na ktorom boli vyryté slová Carla: „Eucharistia – moja diaľnica do neba.“ Pápež František v beatifikačnom dekréte určil 12. október ako výročný deň smrti Carla Acutisa za deň jeho liturgickej spomienky v Katolíckej cirkvi. Na záver slávnosti miestny arcibiskup Domenico Sorrentino oznámil dve nové charitatívne iniciatívy. Prvou je otvorenie vývarovne pre chudobných a druhou je zriadenie Medzinárodnej ceny Františka z Assisi a Carla Acutisa za ekonómiu priateľstva, ktorá má byť odpoveďou na najnovšiu encykliku pápeža Františka Fratelli tutti – Všetci bratia, ktorú podpísal 3. októbra 2020 v Assisi, týždeň pred blahorečením Carla Acutisa a v predvečer sviatku sv. Františka.

 Svätorečenie 
Pápež František podpísal dekréty o schválení Acutisovej kanonizácie 23. mája 2024 počas stretnutia s prefektom Dikastéria pre kauzy svätých. Ako podmienka ku svätorečeniu bol uznaný zázrak na príhovor k tomuto blahoslavenému. Išlo o uzdravenie študentky vo Florencii, ktorá po nehode utrpela vážne poranenie mozgu, pričom jej lekári nedávali žiadne šance na uzdravenie.

Počas konzistória kardinálov 2. júna 2024 v Ríme oznámil zámer vyhlásiť Carla Acutisa za svätého. Ide o prvého svätca z tzv. generácie Y, teda ľudí narodených medzi rokmi 1981 až 1996. Plánované svätorečenie bolo pre pápežovu smrť preložené na jeseň.

Acutisa vyhlásil za svätého 7. septembra 2025 pápež Lev XIV. počas slávnostnej omše, ktorá sa konala na námestí pred Bazilikou sv. Petra. (Pápež v tento deň vyhlásil za svätého aj Piera Giorgia Frassatiho.)

 Webstránky 
Ľudia v jeho okolí ho považovali za „počítačového nadšenca“ kvôli jeho vášni a zručnostiam s počítačmi a internetom. Ovládal Javu aj C++ a často pomáhal ostatným s technickými problémami. Keď mal 14 rokov, kňaz z jeho farnosti ho požiadal, aby vytvoril webovú stránku pre svoju farnosť Santa Maria Segreta v Miláne. Neskôr ho kňaz na strednej škole požiadal, aby vytvoril webovú stránku na podporu dobrovoľníctva. Za túto prácu vyhral národnú súťaž s názvom  (z taliančiny, „Budeš dobrovoľníkom“).

Acutis vytvoril webstránku venovanú zaznamenaným eucharistickým zázrakom na svete a zoznamu schválených mariánskych zjavení katolíckej cirkvi. Acutis spustil webstránku v roku 2004 a pracoval na nej dva a pol roka, pričom do projektu zapojil celú svoju rodinu. Odhalili ju 4. októbra 2006, na sviatok svätého Františka, len niekoľko dní pred jeho smrťou. Pretože bol hospitalizovaný, Acutis sa nemohol zúčastniť debutu svojej výstavy v rímskom kostole San Carlo Borromeo. Výstava bola prezentovaná aj na jeho strednej škole, Inštitúte Leva XIII.

 Referencie 

 Literatúra 



 Pozri aj 

 Zoznam svätcov Katolíckej cirkvi
 Rímske martyrológium

 Iné projekty 

 Externé odkazy 
 Oficiálne stránky Spoločnosti Carla Acutisa 

Kategória:Úmrtia na leukémiu
Kategória:Talianski katolícki svätci
Kategória:Osobnosti z Londýna
Kategória:Blahorečení pápežom Františkom
Kategória:Katolícki svätci majúci sviatok 12. októbra
Kategória:Anglickí katolícki svätci
Kategória:Kanonizovaní Levom XIV.